55. ΒΑΣΙΛΙΚΟΝ ΔΙΑΤΑΓΜΑ υπ' αριθ. 226 της 23 Φεβρ./21 Μαρτ. 1973 (ΦΕΚ Α'  66) Περί τρόπου υπολογισμού δαπανών του Ι.Κ.Α. οφειλομένων προς ησφαλισμένους ή τα μέλη της οικογενείας των εκ προσγενομένης αυτοίς ζημίαν παρά του εις αποζημίωσιν υποχρέου. Έχοντες υπ' όψιν: 1)Τας διατάξεις της παρ. 5 του άρθρ. 10 του Ν.Δ. 4104/1960, ως αντικατεστάθη υπό του άρθρ. 18 του Νόμ. 4476/1965 "περί προσθέτου παρά τω Ι.Κ.Α. προαιρετικής ασφαλίσεως και άλλων τινών μεταρρυθμίσεων της περί Ι.Κ.Α. νομοθεσίας", 2)γνώμην του Διοικητικού Συμβουλίου του Ι.Κ.Α. (συνεδριάσεις αυτού 8/29.2.1972 και 22/20.6.1972) υποβληθείσαν ημίν δια της υπ' αριθ. 82593/25.6.72 αναφοράς του Ιδρύματος, 3)γνώμην του Συμβουλίου Κοινωνικής Ασφαλίσεως, διατυπωθείσαν κατά την υπ' αριθ. 71/18.10.1972 συνεδρίασιν αυτού της ΙΣΤ' περιόδου, 4)την υπ' αριθ. 812/1972 γνωμοδότησιν του Συμβουλίου Επικρατείας, προτάσει του Ημετέρου επί των Κοινωνικών Υπηρεσιών Υπουργού, αποφασίζομεν και διατάσσομεν: Σελ. 70,802(α) Τεύχος 522 - Σελ. 18 Διαδικασία υπολογισμού δαπανών Άρθρ.1.-Το ποσόν μέχρι του οποίου τυχόν αξίωσις του ησφαλισμένου ή των μελών της οικογενείας του προς αποζημίωσιν, δια ζημίαν προσγενομένην αυτοίς συνεπεία ασθενείας, αναπηρίας ή θανάτου του εις διατροφήν αυτών υποχρέου, μεταβιβάζεται εις το Ι.Κ.Α., συμφώνως τη παρ. 5 του άρθρ. 10 του Ν.Δ. 4104/1960, ως αντικατεστάθη υπό του άρθρ. 18 του Νόμ. 4476/1965, καθορίζεται δι' αποφάσεως του Διοικητού του Ι.Κ.Α. Υπολογισμός πραγματοποιηθεισών δαπανών Άρθρ.2.-Η κατά το προηγούμενον άρθρον μεταβιβαζομένη εις το Ι.Κ.Α. αξίωσις περιλαμβάνει: α)Επί πραγματοποιηθεισών παροχών του κλάδου ασθενείας εις χρήμα, το ποσόν της δαπάνης εις ην υπεβλήθη το Ι.Κ.Α. κατά περίπτωσιν. β)Επί πραγματοποιηθεισών παροχών ασθενείας εις είδος του ομωνύμου κλάδου πάσα δαπάνη εις ην υπεβλήθη το Ι.Κ.Α. αποτιμωμένη συμφώνως τη ισχυούση κατά τον χρόνον του υπολογισμού κρατική διατιμήσει, αναλόγως της εκτάσεως και της διαρκείας των παροχών, βάσει των πραγματικών στοιχείων εκάστης περιπτώσεως. γ)Επί συντάξεων προσωρινής αναπηρίας το ποσόν της καταβλητέας εις τον δικαιούχον παροχής δι' όσον χρόνον ορίζεται η διάρκεια ταύτης δια της αποφάσεως του αρμοδίου οργάνου του Ι.Κ.Α. Υπολογισμός ποσού δια μελλούσας παροχάς Άρθρ.3.-Επί μελλουσών να πραγματοποιηθούν παροχών των κλάδων ασθενείας και συντάξεως, κατά πάσαν δε περίπτωσιν προκειμένου περί των συντάξεων των μελών της οικογενείας του παθόντος, η αξίωσις του Ι.Κ.Α. προσδιορίζεται εις εφ' άπαξ ποσόν βάσει αναλογιστικής μελέτης ενεργουμένης εφ' εκάστης περιπτώσεως. Εις τον αυτόν επί των Κοινωνικών Υπηρεσιών Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 15Β.Β.α.55 Ίδρυμα Κοινωνικών Ασφαλίσεων 